DA Den Europæiske Unions Tidende CE 84/291

(2004/C 84 E/0337)

SKRIFTLIG FORESPØRGSEL P-4048/03

af Glenys Kinnock (PSE) til Kommissionen

(7. januar 2004)

Om: Opførelse på budgettet af EUF

Ville Kommissionen være enig i, at såfremt der indsattes et underafsnit til den statslige udviklingsbistand (ODA) i afsnit 4, ville EU's bestræbelser på at nå millenniumudviklingsmålene fremgå tydeligere, og det ville frembyde en let måde at overvåge Monterrey-forpligtelserne på? Ville Kommissionen yderligere være enig i, at et underafsnit også ville give mulighed for at øge sammenhængen blandt EU's eksterne aktioner og give AVS-staterne nogen garanti for, at bevillinger ville blive anvendt til deres oprindelige formål?

I hvilken udstrækning mener Kommissionen, at et sådant underafsnit ville blive styrket ved at øremærke EUF-midlerne ved hjælp af en finansforordning, der var vedtaget i fællesskab, og ved hjælp af budgetprocedurer, som ikke ville kompromittere partnerskab, ejendomsret og fælles forvaltning i Cotonou-aftalen?

Svar afgivet på Kommissionens vegne af Michaele Schreyer

(25. februar 2004)

Kommissionen lægger selv vægt på at sikre gennemsigtighed i budgettet og værne om principperne om partnerskab, ejerskab og fælles forvaltning i forbindelse med Cotonou-aftalen.

Det er imidlertid ikke Kommissionens opfattelse, at oprettelsen af et særskilt underområde under udgiftsområde 4 vil bidrage til at nå disse mål, forudsat der er truffet afgørelse om budgetteringen af al bistand til staterne i Afrika, Vestindien og Stillehavet (AVS), af følgende grunde:

— Ca. 95 % af bevillingerne under budgettets udgiftsområde 4 og under Den Europæiske Udviklingsfond (EUF) repræsenterer allerede tilsammen den statslig udviklingsbistand (ODA). Oprettelsen af et underudgiftsområde for ODA inden for de finansielle rammer for perioden efter 2006 vil derfor ikke medføre nogen fordel.

— Skønt der er en vis forbindelse mellem budgetbevillingerne (bidrag) og milleniumsudviklingsmålene (resultater), skal de dog behandles separat. Realiseringen af milleniumsudviklingsmålene overvåges på modtagerlandets niveau.

— De beløb, der opgives til OECD's Komité for Udviklingsbistand, er allerede et passende grundlag til at overvåge, i hvor høj grad EU's bistand opfylder Monterrey-forpligtelserne.

— Den bedste måde, til at give AVS-staterne garanti for at der vil blive afsat tilstrækkelige bevillinger i den næste finansielle rammeperiode, vil være at fastsætte et flerårigt finansielt rammebeløb, der svarer til EU's forpligtelser, i den grundforordning (forordningen for programmet), som bestemmer den fremtidige budgetterede bistand til AVS-staterne. Dette vil indebære, at lofterne for ekstern bistand i de finansielle rammer for perioden efter 2006 skal hæves tilsvarende.

Kommissionen mener desuden, at de nuværende budgetmæssige og finansielle bestemmelser med en rimelig balance giver incitamenter til effektiv implementering og passende muligheder for partnerskab, ejerskab og fælles forvaltning.

I sine årlige beretninger om gennemførelsen af bistanden til tredjelande (1) lægger Kommissionen i stigende grad vægt på at overvåge og rapportere om fremskridtene med realiseringen af milleniumsudviklingsmålene. Disse beretninger leverer nu omfattende statistiske oplysninger om EU's udviklingsbistand på grundlag af DAC's kriterier.

(1) KOM(2003) 527 endelig udg.